
Θέμα: «Άμεση ανάγκη ουσιαστικής στελέχωσης του Γενικού Νοσοκομείου Χαλκίδας – Ελλείψεις βοηθών θαλάμου, τραυματιοφορέων, προσωπικού εστίασης, ακτινολογικού, τεχνικών και λοιπών βοηθητικών και υποστηρικτικών ειδικοτήτων – Λειτουργία Fast Track Ιατρείου » 

Ο Σύλλογος Εργαζομένων του Γενικού Νοσοκομείου Χαλκίδας επανειλημμένα έχει αναδείξει και τεκμηριώσει εγγράφως την εξαιρετικά δύσκολη κατάσταση που έχει διαμορφωθεί στο Νοσοκομείο εξαιτίας της σοβαρής υποστελέχωσης σε ιατρικό, νοσηλευτικό, παραϊατρικό, διοικητικό, τεχνικό, βοηθητικό και λοιπό προσωπικό.
Η κατάσταση πλέον έχει ξεπεράσει τα όρια της οριακής λειτουργίας και δημιουργεί σοβαρά προβλήματα τόσο στην καθημερινή λειτουργία των τμημάτων όσο και στις συνθήκες εργασίας του προσωπικού και, κατ’ επέκταση, στην παροχή ασφαλών και ποιοτικών υπηρεσιών υγείας στους ασθενείς.
1.  Η δραματική έλλειψη βοηθών θαλάμου.
Ειδικότερα, όσον αφορά τους βοηθούς θαλάμου, ήδη σε ανακοίνωσή μας στις  10/5/2026 είχαμε αναφέρει ότι στο Γενικό Νοσοκομείο Χαλκίδας προβλέπονται 23 οργανικές θέσεις βοηθών θαλάμου, σύμφωνα με τον Οργανισμό του 2012.
Από τις 23 οργανικές θέσεις, μόλις 2 καλύπτονται από μόνιμο προσωπικό.
Σήμερα υπηρετούν:
· 2 μόνιμοι βοηθοί θαλάμου,
· 5 επικουρικοί εργαζόμενοι,
· 9 εργαζόμενοι μέσω προγραμμάτων ΔΥΠΑ,
· 1 εργαζόμενος με μετακίνηση από άλλο φορέα.
Η παραπάνω εικόνα αποδεικνύει με τον πλέον χαρακτηριστικό τρόπο ότι η λειτουργία του Νοσοκομείου έχει οδηγηθεί σε υπερβολική εξάρτηση από προσωρινές και επιδοτούμενες μορφές εργασίας, αντί να καλύπτονται οι πάγιες και διαρκείς ανάγκες από μόνιμο προσωπικό.
Είναι χαρακτηριστικό ότι ακόμη και σήμερα υπάρχουν τμήματα που δεν διαθέτουν βοηθό θαλάμου σε όλες τις βάρδιες, ενώ σε ορισμένα τμήματα δεν υπάρχει καν ένας βοηθός θαλάμου.
Η έλλειψη αυτή δεν αποτελεί μια δευτερεύουσα ή περιφερειακή ανάγκη. Οι βοηθοί θαλάμου επιτελούν ουσιαστικό έργο στην καθημερινή λειτουργία των κλινικών και συμβάλλουν αποφασιστικά στην υποστήριξη των ασθενών, στην εξυπηρέτησή τους, στην ομαλή λειτουργία των τμημάτων και στην αποσυμφόρηση του νοσηλευτικού προσωπικού.
Παράλληλα, υπενθυμίζουμε ότι υπάρχει απόφαση του Διοικητικού Συμβουλίου του Νοσοκομείου, με Αριθμό Διαδικτυακής Ανάρτησης (ΑΔΑ): ΡΨΥ046907Θ-ΟΡΘ, η οποία ελήφθη μετά από διαμαρτυρίες των εργαζομένων και προβλέπει τη στελέχωση της ΜΕΘ με δύο βοηθούς θαλάμου.
Η απόφαση αυτή μέχρι σήμερα δεν έχει υλοποιηθεί.
Ζητούμε την άμεση εφαρμογή της.
2. Δεν μπορεί το νοσηλευτικό προσωπικό να υποκαθιστά όλες τις υπόλοιπες ειδικότητες.
Η έλλειψη βοηθών θαλάμου έχει ως άμεση συνέπεια να μεταφέρονται στους νοσηλευτές εργασίες που δεν θα έπρεπε να αποτελούν δική τους αποκλειστική αρμοδιότητα.
Την ώρα που το νοσηλευτικό προσωπικό εργάζεται ήδη σε εξαιρετικά δύσκολες συνθήκες, με αναλογία που φτάνει να αντιστοιχεί σε έναν νοσηλευτή για περίπου 15 ασθενείς, καλείται επιπλέον να καλύψει τα κενά που δημιουργεί η έλλειψη βοηθητικού προσωπικού.
Αυτό δεν αποτελεί λύση.
Δεν είναι δυνατόν το νοσηλευτικό προσωπικό να καλείται συνεχώς να καλύπτει τα κενά άλλων ειδικοτήτων, ενώ ταυτόχρονα να απαιτείται από αυτό να ανταποκρίνεται με ασφάλεια και επάρκεια στο κύριο νοσηλευτικό του έργο.
Η πρακτική αυτή αυξάνει την επιβάρυνση και την εντατικοποίηση της εργασίας και δημιουργεί πρόσθετους κινδύνους τόσο για τους εργαζόμενους όσο και για τους ασθενείς.
3. Το Νοσοκομείο δεν μπορεί να λειτουργεί με μόνιμη εξάρτηση από επιδοτούμενα προγράμματα.
Η κατάσταση στην οποία έχει περιέλθει το Νοσοκομείο είναι ακόμη πιο ανησυχητική εάν αναλογιστούμε ότι σημαντικό μέρος του προσωπικού καλύπτει πάγιες ανάγκες μέσω επιδοτούμενων και προσωρινών προγραμμάτων.
Το Νοσοκομείο Χαλκίδας έχει φτάσει στο σημείο να εξαρτά σημαντικό μέρος της καθημερινής λειτουργίας του από εργαζόμενους που απασχολούνται μέσω προγραμμάτων, ενώ οι οργανικές θέσεις παραμένουν κενές.
Τα επιδοτούμενα προγράμματα μπορούν να αποτελούν ένα προσωρινό εργαλείο ενίσχυσης. Δεν μπορούν όμως να αποτελούν τη μόνιμη λύση για την κάλυψη πάγιων και διαρκών αναγκών ενός Νοσοκομείου.
Είναι δε ιδιαίτερα αντιφατικό το γεγονός ότι ακόμη και μέσα από το τελευταίο πρόγραμμα της ΔΥΠΑ για ανέργους ηλικίας 55+ παρέχεται η δυνατότητα ενίσχυσης του Νοσοκομείου με προσωπικό βοηθητικών και υποστηρικτικών ειδικοτήτων, και παρ’ όλα αυτά η δυνατότητα αυτή δεν αξιοποιείται στον βαθμό που απαιτούν οι πραγματικές ανάγκες του Νοσοκομείου.
Ζητούμε να αξιοποιηθεί κάθε διαθέσιμο πρόγραμμα, παράλληλα όμως με τη διεκδίκηση και πραγματοποίηση μόνιμων προσλήψεων, ώστε να καλυφθούν οι οργανικές θέσεις.

4. Οι ελλείψεις δεν περιορίζονται στους βοηθούς θαλάμου.
Το πρόβλημα της υποστελέχωσης είναι συνολικό.
Υπάρχουν σημαντικές ελλείψεις και σε άλλες κρίσιμες βοηθητικές και υποστηρικτικές ειδικότητες, μεταξύ άλλων:
· τραυματιοφορείς,
· προσωπικό εστίασης,
· προσωπικό Ακτινολογικού,
· τεχνικό προσωπικό,
· και λοιπών ειδικοτήτων, που είναι απαραίτητες για την εύρυθμη και ασφαλή λειτουργία του Νοσοκομείου.
Δεν μπορεί να θεωρείται φυσιολογικό να μεταφέρονται συνεχώς αρμοδιότητες από τη μία ειδικότητα στην άλλη και να καλύπτονται τα κενά με εσωτερικές μετακινήσεις, εμβαλωματικές λύσεις και συνεχείς αλλαγές βαρδιών.
5. Το Fast Track Ιατρείο δεν μπορεί να λειτουργεί εις βάρος των υπόλοιπων τμημάτων.
Ιδιαίτερα σοβαρό είναι και το ζήτημα της λειτουργίας του Fast Track Ιατρείου.
Με απόφαση του Διοικητή της 5ης Υγειονομικής Περιφέρειας αποφασίστηκε η λειτουργία του Fast Track Ιατρείου παράλληλα με το Τμήμα Διαλογής, με την προϋπόθεση ότι θα αποσταλεί και θα διατεθεί το απαραίτητο προσωπικό για τη στελέχωσή του.
Ωστόσο, από τον Μάρτιο μέχρι σήμερα, το Fast Track Ιατρείο λειτουργεί με προσωπικό που μετακινείται από άλλα τμήματα του Νοσοκομείου, μέσω εμβόλιμων βαρδιών και εσωτερικών μετακινήσεων.
Η πρακτική αυτή δεν αποτελεί πραγματική στελέχωση.
Δεν είναι δυνατόν για να λειτουργήσει ένα νέο ιατρείο να αποδυναμώνονται άλλα ήδη υποστελεχωμένα τμήματα.
Δεν μπορεί να μετακινείται προσωπικό από τη μία υπηρεσία στην άλλη και να παρουσιάζεται αυτό ως ενίσχυση του Νοσοκομείου.
Με εσωτερικές μετακινήσεις δεν δημιουργείται νέο προσωπικό. Απλώς μεταφέρεται το πρόβλημα από το ένα τμήμα στο άλλο.
Εάν υπάρχει πραγματική πρόθεση να στηριχθεί και να συνεχιστεί η λειτουργία του Fast Track Ιατρείου, τότε απαιτείται η άμεση πρόσληψη και διάθεση νέου, επαρκούς προσωπικού.
Σε διαφορετική περίπτωση, εάν δεν υπάρχει πρόθεση να στηριχθεί με πραγματικό και μόνιμο προσωπικό, ζητούμε να επανεξεταστεί άμεσα η λειτουργία του με τη σημερινή μορφή και να μην συνεχιστεί εις βάρος των ήδη υποστελεχωμένων τμημάτων.
6.  Με βάση τα παραπάνω, ζητούμε:
· Να καλυφθούν άμεσα και κατά προτεραιότητα οι 23 οργανικές θέσεις βοηθών θαλάμου του Οργανισμού του Νοσοκομείου.
· Να υλοποιηθεί άμεσα η απόφαση του Διοικητικού Συμβουλίου για τη στελέχωση της  ΜΕΘ με δύο βοηθούς θαλάμου.
· Να στελεχωθούν άμεσα όλα τα τμήματα που σήμερα δεν διαθέτουν βοηθό θαλάμου, καθώς και εκείνα όπου η υπάρχουσα στελέχωση δεν επαρκεί για την κάλυψη όλων των βαρδιών.
· Να αξιοποιηθεί άμεσα η δυνατότητα συμμετοχής του Νοσοκομείου στο πρόγραμμα ΔΥΠΑ 55+, προκειμένου να ενισχυθεί με το απαραίτητο βοηθητικό και υποστηρικτικό προσωπικό.
· Να προχωρήσουν μόνιμες προσλήψεις για την κάλυψη των πάγιων και διαρκών αναγκών και να μην αντιμετωπίζεται η υποστελέχωση αποκλειστικά μέσω επικουρικού προσωπικού, προγραμμάτων και μετακινήσεων.
· Να καλυφθούν τα κενά σε τραυματιοφορείς, προσωπικό εστίασης, προσωπικό Ακτινολογικού, τεχνικούς και όλες τις υπόλοιπες βοηθητικές και υποστηρικτικές ειδικότητες.
· Να στελεχωθεί το Fast Track Ιατρείο με νέο και επαρκές προσωπικό, χωρίς να αποδυναμώνονται τα υπόλοιπα τμήματα μέσω εσωτερικών μετακινήσεων.
· Να σταματήσει η πρακτική των συνεχών εμβόλιμων βαρδιών και των εσωτερικών μετακινήσεων ως υποκατάστατο των προσλήψεων.
· Να υπάρξει συγκεκριμένο και δεσμευτικό σχέδιο στελέχωσης του Γενικού Νοσοκομείου Χαλκίδας, με σαφές χρονοδιάγραμμα για την κάλυψη των κενών  οργανικών θέσεων.
· Νέο Οργανισμό για το νέο νοσοκομείο, με όραμα τουλάχιστον 15–20 χρόνων.
7. Δεν μπορεί να συνεχιστεί άλλο η λειτουργία «με το ζόρι»!
Οι εργαζόμενοι του Γενικού Νοσοκομείου Χαλκίδας έχουν αποδείξει στην πράξη ότι, παρά τις τεράστιες ελλείψεις, συνεχίζουν καθημερινά να στηρίζουν το Νοσοκομείο και τους ασθενείς.
Όμως η κατάσταση αυτή δεν μπορεί να συνεχιστεί επ’ αόριστον.
Δεν μπορεί ένα Νοσοκομείο να λειτουργεί με προσωπικό που μετακινείται συνεχώς από τμήμα σε τμήμα.
Δεν μπορεί να θεωρείται λύση η κάλυψη των κενών των βοηθητικών ειδικοτήτων από τους νοσηλευτές.
Δεν μπορεί οι πάγιες ανάγκες ενός Νοσοκομείου να καλύπτονται μόνιμα από επιδοτούμενα προγράμματα.
Δεν μπορεί να ανοίγουν νέες δομές και υπηρεσίες χωρίς να εξασφαλίζεται προηγουμένως το απαραίτητο προσωπικό για την ασφαλή λειτουργία τους.
Καλούμε τη Διοίκηση, την αρμόδια Υγειονομική Περιφέρεια, το Υπουργείο Υγείας και όλους τους αρμόδιους φορείς να αναλάβουν άμεσα τις ευθύνες τους.
Η δημόσια υγεία δεν μπορεί να στηρίζεται σε εμβαλωματικές λύσεις.
Το Γενικό Νοσοκομείο Χαλκίδας χρειάζεται μόνιμο, επαρκές και εξειδικευμένο προσωπικό τώρα.
Οι εσωτερικές μετακινήσεις δεν είναι προσλήψεις. Τα επιδοτούμενα προγράμματα δεν μπορούν να αποτελούν μόνιμη πολιτική στελέχωσης. Η υπομονή των εργαζομένων έχει εξαντληθεί.
Ζητούμε άμεσες ενέργειες, συγκεκριμένες δεσμεύσεις και χρονοδιάγραμμα υλοποίησης.

